**5. sz. melléklet**

**Bevétel- és költségelszámolás módja**

Szolgáltatónak az egyes tevékenységeinek bevételeit és ráfordításait a számviteli törvény alapján meghatározott Számviteli Politikájában, valamint az annak részét képező Önköltségszámítási Szabályzatban meghatározott módon kell nyilván tartania.   
Az Önköltségszámítási Szabályzat biztosítja az elkülönített, egységes, következetes és átcsoportosítás lehetőségét kizáró nyilvántartás vezetését a bevételek és ráfordítások vonatkozásában.

Szolgáltatónak az Önköltségszámítási Szabályzatában a Megrendelő által meghatározott bevétel és költség kategóriákat kell elkülönítenie, melyeket elsősorban közvetlenül a felmerülés helyére kell felosztania, másodsorban, amennyiben a közvetlen összerendelés nem lehetséges, a közvetlenül fel nem osztott bevételeket és költségeket a leginkább meghatározó vetítési alapok alapján kell felosztania a megfelelő költséghelyekre, tevékenységre és vonalra.

A felosztásnál alkalmazott vetítési alapokat úgy kell meghatározni, hogy abból egyértelműen megállapítható legyen az egyes tevékenységekre jutó bevételek és költségek mértéke, és az így megállapított értékek álljanak összhangban a társaság teljes tevékenységén belül az adott tevékenység súlyával. A vállalkozás folytonosságának elvéből kiindulva a vetítési alapokat hosszú távra előre kell meghatározni, szakmailag megalapozottak kell lenniük, módosításukra csak indokolt esetben, a körülmények jelentős megváltozása következtében kerülhet sor.   
A megváltoztatás indokát szakmai számításokkal, elemzésekkel kell alátámasztani.

Megrendelő a Szolgáltatóval csak a Közszolgáltatási szerződésben megrendelt szolgáltatás tekintetében áll szerződéses kapcsolatban, Megrendelő adat-betekintési joga kizárólag a szerződéssel érintett közszolgáltatással kapcsolatban felmerült gazdálkodási adatokra terjed ki. A vonatkozó törvények nem biztosítanak törvényi felhatalmazást Megrendelő számára a társaság egyéb gazdálkodási tevékenységével összefüggésben felmerülő gazdálkodási adatokba történő betekintésre (törvényi rendelkezés csak a szolgáltató számviteli elkülönítési kötelezettségére terjed ki), amely szükséges lenne annak ellenőrzéséhez, hogy a Szolgáltató a számviteli elkülönítési kötelezettségét teljesítette-e.

Ez azonban nem korlátozza a vonatkozó jogszabályokban és a Közszolgáltatási szerződésben előírt kötelezettségek teljesítését, amelyre az alábbi eljárásrendben kerülhet sor:

* az egyes bevételek és költségek egyes tevékenységek közötti megosztásának szabályai a Szolgáltató belső számviteli szabályzataiból korlátozás nélkül megismerhetőek;
* az ellenőrzés lefolytatásához szükséges egyéb gazdálkodási tevékenységgel kapcsolatos adatok megismerésére Szolgáltató önként betekintést biztosíthat a könyveibe;
* amennyiben Szolgáltató az egyéb tevékenységhez kapcsolódó gazdálkodási adataiba önként betekintést nem enged, a szolgáltató nyilatkozattételre jogosult vezető tisztségviselője, vagy a számviteli rendért felelős vezetője büntetőjogi felelőssége mellett nyilatkozik arról, hogy a közszolgáltatással kapcsolatos ellenőrzés lefolytatásához szükséges, az egyéb tevékenységhez kapcsolódó adat nem sérti a vonatkozó jogszabályokban, illetve a megrendelővel fennálló közszolgáltatási szerződésben rögzített előírásokat.

Megrendelő elvárja, hogy a bevételek és költségek éves beszámolóban történő eredmény elszámolása során biztosítva legyen a következő rendszerben felépített adatszolgáltatás:

Bevételek:

* menetdíj-bevételek (utasok által fizetett menetjegyek és bérletek árbevétele),
* szociálpolitikai menetdíj-támogatás (a kedvezményes díjtermékek után fizetett szociálpolitikai menetdíjtámogatás),
* pótdíj bevételek,
* egyéb közlekedési bevételek (káresemények miatti bevételek, stb.),
* támogatások (normatív támogatás, helyi bértámogatás, önkormányzati költségellentételezés).

Közvetlen költségek:

* üzemeltetés közvetlen személyi jellegű költsége (a járművezetők bérköltsége, bérjárulékok, béren kívüli juttatások költsége),
* üzemeltetés közvetlen anyagköltsége (üzemanyag, kenőanyag, motorolaj, gumiköltség, egyéb anyagköltség),
* üzemeltetés egyéb közvetlen költsége (kötelező gépjármű felelősségbiztosítás, utasbiztosítás, gépjármű vizsgáztatás, vagyonvédelmi szolgáltatás, innovációs járulék, formaruha, munkaruha, védőruha, egyéb),
* közvetlen karbantartási költség (karbantartás közvetlen személyi-, anyag, egyéb és harmadik fél által végzett karbantartás költsége),
* infrastruktúra használat költsége (létesítmények bérleti és fenntartási költségei),
* a járműre és tartozékaira vonatkozó eszközpótlás, finanszírozás költsége (amortizáció, hitel, lízing, bérlet stb. költségei),
* alvállalkozásba kiadott személyszállítási tevékenység költsége.

Közvetett költségek:

* forgalmi általános költségek (forgalomvezetés, menetrendkészítés, operatív forgalomirányítás, utastájékoztatás, utazási igazolványértékesítés, elszámoltatás, forgalomellenőrzés, egyéb),
* műszaki általános költségek (üzemvezetés, anyagbeszerzés, raktározás, egyéb műszaki költségek),
* társasági általános költségek arányos része (pl.: könyvelési, bérszámfejtési, pénzügyi, kontrolling, jogi feladatok és az ügyvezetés költségei).